《琐窗寒 寄定生夫人》
清代·江瑛

闲倚妆台，病怀憔悴，含愁几度。再消疑处，不是那时眉妩。

但恹恹、独自香闺，凄凉梦里前游误。向晚来深院，一钩新月，添人离绪。

秋暮。西园路。剩落叶萧萧，暗虫低诉。银笺金缕，难写断肠诗句。

念匆匆、似水年华，催教别恨深何许。掩纱窗、清漏沉沉，剪灯无半语。

作者简介：江瑛，字蕊珊，甘泉人，解元江璧妹，汪阶符室。